Eversdal-moord: Beskuldigde vloek kameraman | Netwerk24
Deur Maygene de Wee 07 Julie 2017 16:08
Geklee in 'n netjiese swart hemp en donkerblou denim het Hilary van Rooyen (53) se vermeende moordenaar, Reghard Groenewald (23), Vrydag in die landdroshof in Bellville verskyn.
Groenewald word daarvan beskuldig dat hy Van Rooyen op 9 Mei in haar huis in Eversdal, Durbanville, met 'n potplanthouer teen die kop doodgeslaan het.
'n Middeljarige paar het Groenewald na die hof vergesel. Hulle het egter vinnig die hof uitgeglip nadat die saak teen Groenewald tot 17 Augustus vir verdere ondersoek uitgestel is.
Die lykskouingsverslag is nog uitstaande.
Reghard Groenewald kort nadat sy saak Vrydag in die landdroshof in Bellville tot 17 Augustus uitgestel is. Foto: Jaco Marais
Buite die hof het Groenewald 'n fotograaf wat foto's van hom geneem het, 'n "poephol" genoem.
By die huis waar Van Rooyen vermoor is, was Vrydag niemand te bespeur nie. Die huis is oorkant 'n kruidenierswinkel en vulstasie geleë. 'n Geel palisadeheining omhein die huis.
Die bestuurder van die kruidenierswinkel het gesê dat alle beeldmateriaal aan die polisie oorhandig is.
Dit is glo beeldmateriaal van die winkel wat tot Groenewald se inhegtenisname gelei het.
Groenewald is twee weke ná die voorval by sy ouerhuis in Welgemoed in hegtenis geneem.
Hy het die volgende dag in die landdroshof in Bellville op aanklagte van moord verskyn en is op borgtog van R3 000 vrygelaat.